b'\n_START_ARTICLE_\nLipoproteinas\n_START_PARAGRAPH_\nLipoproteinai\xc2\xa0\xe2\x80\x93 tirpi dinamin\xc4\x97 hidrofobini\xc5\xb3 (netirpi\xc5\xb3) lipid\xc5\xb3 transportavimo kraujo plazmoje forma. Tai sferin\xc4\x97s cholesterolio, cholesterolio esteri\xc5\xb3 ir triglicerid\xc5\xb3 (TAG) dalel\xc4\x97s, apgaubtos stabilizuojan\xc4\x8diu fosfolipid\xc5\xb3 sluoksniu. Pavir\xc5\xa1iuje \xc4\xafsiterp\xc4\x99 baltymai (vadinamieji apoproteinai, Apo) stabilizuoja vis\xc4\x85 makromolekulin\xc4\x99 strukt\xc5\xabr\xc4\x85 bei padeda kepen\xc5\xb3 ir periferini\xc5\xb3 audini\xc5\xb3 receptoriams atpa\xc5\xbeinti daleles. Kraujuje galima rasti penkias pagrindines lipoprotein\xc5\xb3 formas, kurias galima atskirti ultracentifugavimo b\xc5\xabdu pagal j\xc5\xb3 skirting\xc4\x85 tank\xc4\xaf (labai ma\xc5\xbeo tankio (LMTL), tarpinio tankio (TTL), ma\xc5\xbeo (MTL) ir didelio tankio lipoproteinai (DTL)) ir elektroforetin\xc4\xaf judrum\xc4\x85 (alfa ir beta).\n_START_SECTION_\nNustatymas\n_START_PARAGRAPH_\nAtliekant lipidogram\xc4\x85 tiesiogiai nustatoma bendro cholesterolio (BCh), DTL cholesterolio ir TAG koncentracija. MTL koncentracija apskai\xc4\x8diuojama netiesiogiai i\xc5\xa1 formul\xc4\x97s: MTL = BCh\xc2\xa0\xe2\x80\x93 DTL\xc2\xa0\xe2\x80\x93 TAG/5 (jei TAG < 4,5 mmol/l (< 400 mg/dL)). Galima atlikti ir imunofermentin\xc4\xaf ApoB, Apo A-I apolipoprotein\xc5\xb3 kiekybin\xc4\xaf tyrim\xc4\x85. Pacientas prie\xc5\xa1 tyrim\xc4\x85 b\xc5\xabtinai turi b\xc5\xabti 12-14 val. nevalg\xc4\x99s (paprastai tiriama po nakties badavimo).'